CELEX: 62010TN0177
Language: el
Date: 2010-04-19 00:00:00
Title: Υπόθεση T-177/10: Προσφυγή-αγωγή της 19ης Απριλίου 2010 — Alcoa Trasformazioni κατά Επιτροπής

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/51
            
         
      Προσφυγή-αγωγή της 19ης Απριλίου 2010 — Alcoa Trasformazioni κατά Επιτροπής
      (Υπόθεση T-177/10)
      (2010/C 161/81)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Alcoa Trasformazioni S.r.l. (Portoscuso, Ιταλία) (εκπρόσωποι: M. Siragusa και T. Müller-Ibold, δικηγόροι)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Να ακυρώσει την απόφαση C(2009) 5497 της Επιτροπής, της 19ης Νοεμβρίου 2009, σχετικά με την κρατική ενίσχυση C 36/B/2006 (πρώην NN 38/2006), την οποία χορήγησε η Ιταλία στην Alcoa Trasformazioni S.r.l.
               
            
                  —
               
               
                  Να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή ακυρώσεως έχει ως αντικείμενο την εκδοθείσα στις 19 Νοεμβρίου 2009 απόφαση της Ευρωπαϊκής Επιτροπής αναφορικά με την Alcoa Trasformazioni S.r.l (1).
      Με την ανωτέρω απόφαση κρίθηκε ότι η παράταση του τιμολογιακού καθεστώτος που ίσχυε για τις εγκαταστάσεις της Alcoa στη Σαρδηνία και τη Veneto, σύμφωνα με το άρθρο 11, παράγραφος 11, του διατάγματος 35 της 14ης Μαρτίου 2005 (2), με ισχύ από 1ης Ιανουαρίου 2006, κρίθηκε ως νέα και ασυμβίβαστη προς την κοινή αγορά κρατική ενίσχυση, οπότε διατάχθηκε η μερική ανάκτησή της.
      Υπενθυμίζεται συναφώς ότι από το 1996 εφαρμόζεται στην περίπτωση της προσφεύγουσας προνομιακή τιμολόγηση της ηλεκτρικής ενεργείας για δύο συγκροτήματά της παραγωγής πρωτογενούς αλουμινίου κείμενα στη Σαρδηνία και στη Veneto. Η σχετική τιμολόγηση περιήλθε εγκαίρως σε γνώση της Επιτροπής στο πλαίσιο της διαδικασίας ιδιωτικοποιήσεως της Alumix, εταιρίας παραγωγής αλουμινίου υπό τον έλεγχο του ιταλικού δημοσίου, η οποία στη συνέχεια πωλήθηκε στην προσφεύγουσα. Το 1996, η Επιτροπή κατέληξε στο συμπέρασμα ότι η επίδικη τιμολόγηση δεν συνιστούσε κρατική ενίσχυση.
      Με την προσβαλλόμενη εν προκειμένω απόφασή της, η Επιτροπή υποστηρίζει ότι, κατόπιν ορισμένων αλλαγών, η αμφισβητούμενη τιμολόγηση μετατράπηκε σε όλως διαφορετικό μέτρο από εκείνο το οποίο είχε αποτελέσει αντικείμενο εξετάσεως το 1996.
      Κατά την προσφεύγουσα, η προσβαλλόμενη απόφαση πάσχει έλλειψη νομιμότητας για τους ακόλουθους λόγους:
      
                  —
               
               
                  παράβαση του άρθρου 107, παράγραφος 1, της Συνθήκης για τη Λειτουργία της Ευρωπαϊκής Ένωσης (ΣΛΕΕ), καθόσον κρίθηκε ότι η τιμολόγηση της αγοραζόμενης από την Alcoa ηλεκτρικής ενεργείας για τα κείμενα στη Σαρδηνία και στη Veneto δύο συγκροτήματά της παραγωγής πρωτογενούς αλουμινίου συνιστά «ενίσχυση» μολονότι ουδέν πλεονέκτημα χορηγείται στη δικαιούχο,
               
            
                  —
               
               
                  παράβαση του άρθρου 107, παράγραφος 3, ΣΛΕΕ, καθό μέτρο δεν υπολογίστηκε ορθώς το ύψος της ενισχύσεως,
               
            
                  —
               
               
                  παράβαση του άρθρου 107, παράγραφος 3, ΣΛΕΕ, καθό μέτρο κρίθηκε πεπλανημένα ότι η επίδικη τιμολόγηση συνιστά ενίσχυση για τα έξοδα λειτουργίας, ασυμβίβαστη προς τις κατευθυντήριες γραμμές σε θέματα κρατικών ενισχύσεων περιφερειακού χαρακτήρα,
               
            
                  —
               
               
                  προσβολή της αρχής περί χρηστής διοικήσεως και του άρθρου 107, παράγραφος 3, ΣΛΕΕ, καθόσον η Επιτροπή μετέβαλε ριζικά την εκτίμησή της κατά τη διάρκεια της διαδικασίας σχετικά με τον αντίκτυπο από τη θέσπιση του μηχανισμού αγοράς τον οποίο η ίδια είχε προτείνει για τη Σαρδηνία, χωρίς οποιαδήποτε διευκρίνιση ή προειδοποίηση και μάλιστα κατόπιν ανεπαρκών ελέγχων,
               
            
                  —
               
               
                  προσβολή της αρχής της δικαιολογημένης εμπιστοσύνης και του άρθρου 108 ΣΛΕΕ, καθόσον η ανωτέρω τιμολόγηση χαρακτηρίστηκε τόσον ως «νέα» όσον και ως «υφιστάμενη» ενίσχυση.
               
            Τέλος, η προσφεύγουσα ισχυρίζεται ότι, εκδίδοντας την προσβαλλόμενη απόφασή της, η καθής παρέβη ορισμένους ουσιώδεις τύπους.
      
         (1)  Απόφαση της Επιτροπής, της 19ης Νοεμβρίου 2009 σχετικά με τις κρατικές ενισχύσεις αριθ. C 38/A/2004 (πρώην NN 58/2004) και αριθ. C 36/B/2006 (πρώην N 38/2006), τις οποίες η Ιταλία χορήγησε υπέρ της Alcoa Trasformazioni S.r.l.
      
         (2)  Περί «επειγουσών διατάξεων στο πλαίσιο του σχεδίου δράσεως για την οικονομική, κοινωνική και εδαφική ανάπτυξη», το οποίο κατέστη, κατόπιν τροποποιήσεων, ο νόμος 80 της 14ης Μαΐου 2005.